b"\n_START_ARTICLE_\nDano (virksomhed)\n_START_PARAGRAPH_\nDano, ingeni\xc3\xb8rforretning & maskinfabrik var en dansk maskinfabrik og ingeni\xc3\xb8rvirksomhed med hoveds\xc3\xa6de p\xc3\xa5 Vadg\xc3\xa5rdsvej i Buddinge. Fabrikken fremstillede is\xc3\xa6r anl\xc3\xa6g, som omdannede affald til kompost og g\xc3\xb8dning. Dano byggede desuden fyr, kedler, stokere, industrielle ovne, rensningsanl\xc3\xa6g for spildevand samt maskiner, der brugtes til fremstilling af lecasten og tentorst\xc3\xa5l._NEWLINE_Dano blev grundlagt i 1912 i en bagg\xc3\xa5rd p\xc3\xa5 p\xc3\xa5 Gammel Kongevej p\xc3\xa5 Frederiksberg af ingeni\xc3\xb8ren Kai Petersen og maskinmont\xc3\xb8ren Christoffer Frode M\xc3\xbcller. I begyndelsen blev der is\xc3\xa6r produceret store kedel- og fyringsanl\xc3\xa6g efter eget design, men i 1920'erne fandt stifterne p\xc3\xa5 at markedsf\xc3\xb8re anl\xc3\xa6g, som kunne forvandle husholdningsskrald og kloakslam til g\xc3\xb8dning og kompost til brug i gartnerier og i landbruget. Danos anl\xc3\xa6g konkurrerede med det traditionelle forbr\xc3\xa6ndingsanl\xc3\xa6g._NEWLINE_Senere flyttede firmaet til Buddinge, hvor det havde jernbaneforbindelse til Slangerupbanen. Virksomheden ejedes af Ingeni\xc3\xb8r Kai Petersens Fond. Det var en selvejende institution, som den sidste overlevende af stifterne havde oprettet inden sin d\xc3\xb8d i 1948. _NEWLINE_I 1956 blev dele af maskinfabrikken Smith, Mygind & H\xc3\xbcttemeier p\xc3\xa5 N\xc3\xb8rrebro overtaget af Dano, mens andre dele blev videref\xc3\xb8rt som den senere Nordisk Karosserifabrik i Svendborg._NEWLINE_I 1960'erne var der stor eftersp\xc3\xb8rgsel p\xc3\xa5 Danos anl\xc3\xa6g. Brasiliens ny hovedstad, Bras\xc3\xadlia, blev forsynet med et Dano-anl\xc3\xa6g. I Danmark anvendte 19 kommuner Dano-anl\xc3\xa6g, og der blev eksporteret til blandt andet USA og New Zealand samt til en r\xc3\xa6kke europ\xc3\xa6iske lande. Malm\xc3\xb6 kommun havde netop bestilt et anl\xc3\xa6g, da Dano i september 1970 lukkede pludseligt og afskedigede alle 350 medarbejdere. Fabrikken blev revet ned, og boligbebyggelsen Vadg\xc3\xa5rdsparken opf\xc3\xb8rt p\xc3\xa5 grunden."